钦定古今图书集成/理学汇编/文学典/第109卷 > 黎民怀
## 钦定古今图书集成/理学汇编/文学典/第109卷 > 黎民怀

按《广东通志》：“民怀，字惟仁，从化人，贯季子。少受业于
黄宫詹佐，佐深器之。与兄民表、民衷偕梁有誉辈结
社讲业，有三凤之称，督学蔡克廉大奇焉。嘉靖乙丑，
膺岁荐，抵京，与王世懋、吴国伦、张鸣凤倡和，同社翕
然称之。廷试后，遽拂衣归。至豫章，诸王孙闻其才名，
争求面识。既归，绝意仕进，日惟与诸词人操觚染翰”，
雅歌，壶觞为乐。诗清旷闲逸，不减王、孟。书绘出入晋、
宋，时称三绝。雅好伭学，所居室，紫芝生焉。御史大夫
沈思孝、大学士赵志皋尝官广州，俱折节交驩。赵称
其苍头古骨，逸思高风，比之陶元亮。赠以诗，有“谈伭
师鲍葛，作赋拟机云”之句。卒，年八十有一。所著有《清
居集》。